DOLOŽKA PREDNOSTI
medzinárodnej zmluvy pred zákonmi
(čl. 7 ods. 5 ústavy)

1.	Gestor zmluvy :

Ministerstvo financií Slovenskej republiky.

2.	Názov zmluvy:

Zmena Zmluvy medzi Slovenskou republikou a Ukrajinou o spolupráci a vzájomnej pomoci  v colných otázkach.

3.	Účel a predmet zmluvy a jeho úprava v legislatíve Slovenskej republiky:

Účelom je zosúladenie obsahu Zmeny Zmluvy medzi Slovenskou republikou a Ukrajinou o spolupráci a vzájomnej pomoci  v colných otázkach podpísanej v Kyjeve dňa 15. júna 1995 s právom EÚ. Vzájomnú pomoc a spoluprácu v rámci EÚ upravujú právne predpisy spoločenstva. Vstupom Slovenskej republiky do EÚ musí byť dosiahnutý voči tretím krajinám súlad medzinárodných dohôd podľa práva EÚ a Slovenská republika musí tento postup zabezpečiť vo svojich bilaterálnych dohodách.

Vzhľadom na uvedené sa navrhuje doplniť  článok č. 9 Zmluvy medzi Slovenskou republikou a Ukrajinou o spolupráci a vzájomnej pomoci  v colných otázkach o odsek 3 nasledujúceho znenia:

"Ak neustanovia články 6 a 9 tejto dohody inak, dohoda nebráni uskutočňovaniu opatrení Európskeho spoločenstva, ktoré upravujú výmenu informácií v colných otázkach medzi príslušnými orgánmi Komisie Európskych spoločenstiev a colnými orgánmi Slovenskej republiky, ktoré by mohli byť predmetom záujmu Európskeho spoločenstva."
(Výmena informácií je v právnom poriadku Slovenskej republiky upravená v zákone 240/2001 Z. z. o orgánoch štátnej správy v colníctve v znení neskorších predpisov,  týka sa taktiež zákona č. 238/2001 Z. z. Colný zákon v znení neskorších predpisov a  súvisí aj so zákonom č. 428/2002 Z. z. o ochrane osobných údajov.)

4.	Priama úprava práv alebo povinností fyzických osôb a právnických osôb vo vzťahu k príslušným zákonom Slovenskej republiky:

Práva alebo povinnosti fyzických osôb alebo právnických osôb sú dotknuté článkom 4 zmluvy. Podľa zaužívanej praxe v roku 1995 sa medzinárodné zmluvy tohto druhu predkladali Národnej rade Slovenskej republiky na vyslovenie súhlasu.

Na základe zmluvy sa výmena informácií týka porušovania colného zákonodarstva, a to najmä nezákonnej prepravy omamných a psychotropných látok, predmetov historického, umeleckého a kultúrneho alebo archeologického významu a tovaru, ktorý podlieha vysokému zdaneniu, ako aj výmeny údajov o pohybe osôb a tovaru cez hraničné priechody na spoločnej štátnej hranici (v Slovenskej republike upravené zákonom 240/2001 Z. z. o orgánoch štátnej správy v colníctve v znení neskorších predpisov). Tieto informácie sa podľa návrhu zmeny Zmluvy medzi Slovenskou republikou a Ukrajinou o spolupráci a vzájomnej pomoci v colných otázkach majú poskytovať tiež Európskej komisii, ak sa dotýkajú aj záujmov Európskeho spoločenstva.  

5.	Kategória zmluvy podľa čl. 7 ods. 4 Ústavy Slovenskej  republiky (vyžaduje pred ratifikáciou súhlas Národnej rady Slovenskej republiky):
 
Ide o medzinárodnú zmluvu prezidentskej povahy, ktorou sú dotknuté práva alebo povinnosti fyzických osôb alebo právnických osôb, najmä pokiaľ ide o poskytovanie údajov a výmenu informácií o pohybe osôb medzi orgánmi Európskej komisie a colnými orgánmi Slovenskej republiky.

6.	Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):

Ide o medzinárodnú zmluvu, na ktorej vykonanie nie je potrebný zákon a medzinárodnú zmluvu, ktorá priamo zakladá práva alebo povinnosti fyzických osôb alebo právnických osôb, teda v súlade s uvedeným článkom Ústavy Slovenskej republiky má prednosť pred zákonmi. 

7.	Analýza dopadov prijatia medzinárodnej zmluvy, ktorá má prednosť pred zákonmi, na slovenský právny poriadok (t. j. potreba zrušenia, resp. adaptácia duplicitnej právnej úpravy s vyznačením konkrétnych zákonov, resp. paragrafov):

Schválenie a nadobudnutie platnosti Zmeny Zmluvy medzi Slovenskou republikou a Ukrajinou o spolupráci a vzájomnej pomoci v colných otázkach, ako i jej vykonávanie si nevyžaduje zmenu ani zrušenie existujúcich právnych predpisov a nedotýka sa záväzkov z iných medzinárodných zmlúv, ktorými je Slovenská republika viazaná. Zmluva sa týka zákona č. 238/2001 Z. z. Colný zákon v znení neskorších predpisov,  súvisí taktiež so zákonom č. 240/2001 Z. z. o orgánoch štátnej správy v colníctve v znení neskorších predpisov a so zákonom č. 428/2002 Z. z. o ochrane osobných údajov.